送召客
作者：馮時行
朝代：宋

paragraphs: 暮春送客朝明光，顛風吹花繞柂檣。
大江吞天日出沒，赤心許國一葦航。
平生夢躡螭龍尾，天門九重九萬里。
一朝巨手開天關，丹極紫霄隨步履。
兒輩端非五湖匹，國柄今歸謝安石。
遥之別墅清晝長，笑拂楸枰行折屐。
共傾東海洗乾坤，景仁况是名公孫。
四郊多壘士之耻，富貴浮雲何足論。
宦海十年風退鷁，我亦彈冠聽推檄。
安能鬰鬰久居此，朔饑欲死心不死。